อนุญาโตฯประกันภัย ช่วยเคลมสินไหมไวขึ้น
โดย...วารุณี อินวันนา
29 ก.ย. 2558

โดย...วารุณี อินวันนา
แรงกดดันที่ถูกกล่าวหาหลายอย่างสำหรับทนายบริษัทประกันวินาศภัยที่ต้องฟ้องร้องทางแพ่งกันเองเพื่อเรียกร้องค่าสินไหมให้กับลูกค้า ที่แรงที่สุดเห็นจะเป็นคำว่า “ทนายโจร” ได้ทำให้บรรดาทนายของธุรกิจประกันวินาศภัยต้องหันมารวมตัวกันจัดตั้ง สำนักงานอนุญาโตตุลาการ ขึ้นเมื่อปลายปี 2537 เพื่อดำเนินการระงับข้อพิพาททางแพ่งที่ฟ้องร้องกันเองระหว่างประกันวินาศภัยด้วยกัน โดยไม่จำเป็นต้องไปฟ้องร้องดำเนินคดีกันในศาล 
ทั้งนี้ อนุญาโตตุลาการที่ได้รับการแต่งตั้งล้วนเป็นผู้ทรงคุณวุฒิที่ได้รับความน่าเชื่อถืออย่างสูง โดยคณะปัจจุบันประกอบด้วย ไพฑูรย์ เนติโพธิ์ อดีตอธิบดีผู้พิพากษาศาลอาญา โยธิน ฉวาง อดีตรองอธิบดีผู้พิพากษาศาลอาญา และ จุมพล ณ สงขลา อดีตผู้พิพากษาศาลฎีกาและตุลาการศาลรัฐธรรมนูญ และมี ศุภชัย ดิษฐวิบูลย์ อดีตจ่าศาลในหลายจังหวัดและอดีตผู้อำนวยการกองกลาง กระทรวงยุติธรรม เป็นเลขาธิการ
อานนท์ วังวสุ นายกสมาคมประกันวินาศภัยไทย ในฐานะผู้ร่วมก่อตั้ง กล่าวว่า ที่ผ่านมาทนายความจากบริษัทประกันภัยถูกสังคมดูถูกเหยียดหยามอย่างรุนแรง และถูกเรียกว่าเป็น “ทนายโจร” เพราะมองว่าทนายประกันสู้เพื่อไม่ให้บริษัทประกันต้องจ่ายค่าสินไหมให้กับลูกค้า 
นอกจากนี้ ในแต่ละวันมีคดีความฟ้องร้องกันเองระหว่างบริษัทประกันภัยจำนวนมาก เช่น บริษัท ก.ฟ้องบริษัท ข. จำนวน 10 คดี และบริษัท ข. ฟ้องคดีบริษัท ก. อีก 10 คดี ทำให้ศาลต้องทำคดีเฉพาะ 2 บริษัทนี้รวมแล้ว 21 คดี โดยที่ผ่านมาจำนวนคดีที่ฟ้องร้องกันเองระหว่างบริษัทประกันภัยนั้นมีจำนวนมากเท่ากับคดีของศาลแขวงขนาดใหญ่ นอกจากนี้ การพิจารณาในแต่ละคดีต้องใช้เวลานาน ทำให้ภาพลักษณ์ของบริษัทประกันภัยในสายตาของประชาชนถูกมองไม่ดีนัก
อย่างไรก็ตาม หลังจากมีการตั้งสำนักงานอนุญาโตตุลาการขึ้นมาระงับข้อพิพาทระหว่างบริษัทประกันวินาศภัย ทำให้ภาพลักษณ์ของบริษัทประกันภัยดีขึ้นมาก เพราะนับตั้งแต่ก่อตั้งคณะอนุญาโตตุลาการ เมื่อปี 2537 จนถึงปี 2557 หรือ 20 ปีที่ผ่านมา ปรากฏว่า มีการรับเรื่องที่เป็นกรณีพิพาทขอให้ดำเนินการจำนวน 106,719 เรื่อง สามารถดำเนินการเสร็จในชั้นอนุญาโตตุลาการรวมทั้งสิ้น 104,761 เรื่อง คิดเป็น 98% ของเรื่องที่ถูกส่งเข้ามาให้ดำเนินการ
โดยการดำเนินการสามารถทำให้เสร็จสิ้นได้ด้วยวิธีการประนอมข้อพิพาท 67,166 เรื่อง หรือคิดเป็นสัดส่วน 64% ของเรื่องที่ดำเนินการเสร็จสิ้น ด้วยวิธีการชี้ขาด 22,871 เรื่อง คิดเป็นสัดส่วน 21.8% นอกจากนี้ ยังมีการถอนคำเสนอข้อพิพาท 14,649 เรื่อง คิดเป็นสัดส่วน 13.9% และจำหน่ายข้อพิพาท 75 เรื่อง ส่วนข้อพิพาทที่ค้างดำเนินการมาในปี 2558 มีจำนวน 1,958 เรื่อง
ประโยชน์จากการดำเนินการที่เสร็จสิ้นในชั้นอนุญาโตตุลาการ นอกจากจะทำให้สามารถประหยัดค่าใช้จ่ายในการขึ้นศาลได้ทั้งหมดกว่า 100 ล้านบาทแล้ว ยังทำให้ประชาชนได้รับค่าสินไหมทดแทนที่รวดเร็ว และเป็นธรรม เพราะดำเนินการไกล่เกลี่ย หรือประนีประนอมกันได้เร็ว ทำให้สามารถจ่ายสินไหมได้เร็ว ส่งผลให้ภาพลักษณ์ของธุรกิจประกันวินาศภัยดีขึ้น
โดยเฉพาะหลังจากเกิดเหตุการณ์น้ำท่วมใหญ่เมื่อปลายปี 2554 ที่ทนายประกันภัยสามารถเรียกค่าสินไหมทดแทนจากบริษัทประกันภัยต่อ (Reinsurance) จากทั่วโลก จนได้รับการชดเชยค่าสินไหมทดแทนร่วม 4 แสนล้านบาท ภายในเวลา 2 ปี ซึ่งถือว่าเร็วที่สุด เพราะแม้แต่เหตุแผ่นดินไหวที่ไครสต์เชิร์ช ประเทศนิวซีแลนด์ เมื่อต้นเดือน ก.พ. 2554 ปีเดียวกัน ยังจ่ายสินไหมทดแทนจนถึงขณะนี้ยังไม่เสร็จเรียบร้อย
อานนท์ ระบุว่า เหตุน้ำท่วมใหญ่ปี 2554 ทำให้ทนายประกันของไทยได้รับการยอมรับถึงกระบวนการทำงานอย่างมืออาชีพ ลูกค้าทั้งรายใหญ่ และรายย่อย เทียบกับอดีตที่ลูกค้าไม่เชื่อว่าบริษัทประกันจะจ่ายค่าสินไหมอย่างตรงไปตรงมา 
ด้าน ประสาน นิลมานัตต์ กรรมการและที่ปรึกษา บริษัท วิริยะประกันภัย กล่าวว่า ในอดีตจะเห็นได้ชัดว่า ทนายความ หรือพนักงานสำรวจภัย จะทำทุกวิถีทางที่จะไม่จ่ายสินไหมให้ลูกค้า มีการสอบสวน สอบถามลูกค้า หรือผู้เอาประกันภัยยิ่งกว่าผู้ต้องหา โดยปัญหาที่เกิดขึ้นส่วนใหญ่มาจากประกันภัยรถยนต์เป็นหลัก แต่การมีสำนักงานอนุญาโตตุลาการประกันภัยเกิดขึ้น ทำให้การบริการดีขึ้นอย่างต่อเนื่อง
นอกจากนี้ ในฐานะบริษัทประกันภัย ไม่มีความต้องการให้เกิดคดีฟ้องร้อง หรือไม่อยากค้าความ จะเห็นว่ามีคดีขึ้นสู่สำนักงานอนุญาโตตุลาการเฉลี่ยแล้ว 5,000 คดีต่อปี เป็นอย่างนี้มาตั้งแต่เริ่มก่อตั้งสำนักงานอนุญาโตตุลาการ จากเดิมที่มี 7,000 คดี โดยไม่ได้เพิ่มขึ้นตามเบี้ยรับรวมที่เคยอยู่ระดับ 7 หมื่นล้านบาท จนกระทั่งปัจจุบันสูงขึ้นมาอยู่ระดับ 2 แสนล้านบาท แต่จำนวนคดีไม่ได้เติบโตตามเบี้ยรับรวม